## Ruth Merino ressalta que la Comunitat Valenciana liderarà el creixement econòmic en 2025 i reafirma el compromís del Consell amb el teixit empresarial

*** La consellera d’Economia recorda que BBVA Research situa la regió al capdavant del creixement econòmic, amb un avanç previst del 3,6 % en 2025, mentres que la creació d’empreses augmenta un 31,4 % en setembre
* Merino clausura l’entrega del Premi Mamprenedor de l’Any 2025 en la Comunitat i la Regió de Múrcia, organitzat per EY, que ha recaigut en Agricultors de la Vega de València**

La consellera d’Hisenda i Economia, Ruth Merino, ha realçat els indicadors recents que confirmen la bona evolució econòmica de la Comunitat Valenciana, entre els quals destaca el creixement del 3,6 % del PIB previst per BBVA Research per a 2025, el més elevat de totes les comunitats autònomes i sis dècimes per damunt de la mitjana nacional.

Així mateix, la titular d’Hisenda ha ressaltat que el mes de setembre passat ha sigut el millor de la sèrie històrica quant a creació d’empreses, amb un creixement del 31,4 % en termes interanuals, mentres que l’afiliació a la Seguretat Social ha aconseguit xifres rècord en octubre, amb la desocupació registrada en el seu nivell més baix en un mes d’octubre des de 2008.

“Hem de començar a valorar el que som i el que som capaços de fer. L’Administració valenciana està i estarà al costat dels qui generen riquesa, ocupació i oportunitats”, ha apuntat.

Durant la clausura de la 29a edició del Premi Mamprenedor de l’Any d’EY en la Comunitat Valenciana i la Regió de Múrcia, Merino ha considerat que eixos indicadors “avalen l’esforç col·lectiu, la capacitat d’adaptació i la fortalesa del nostre teixit empresarial”. “Darrere de cada xifra hi ha històries de superació i de treball compartit entre el públic i el privat”, ha afegit.

La responsable de les finances valencianes ha subratllat el compromís del Consell amb el teixit empresarial valencià “perquè són la base del progrés econòmic i social de la Comunitat Valenciana”, i ha posat com a exemple SAV, l’empresa premiada per EY, que en els seus 125 anys d’història, “ha sabut créixer amb visió, adaptar-se al canvi, diversificar-se, expandir-se i incorporar la tecnologia com a palanca de creixement”.

“Es tracta d’una companyia que entén la col·laboració amb el públic des de l’eficiència i la responsabilitat, i que encarna un model econòmic sòlid i competitiu, plenament alineat amb la visió que compartix la Generalitat per a la Comunitat Valenciana”, ha indicat la consellera.

En el transcurs de l’acte, Ruth Merino ha assenyalat que, en un any difícil i ple d’incertesa a conseqüència de la riuada i a pesar de les dificultats financeres, “s’ha treballat amb tots els mitjans disponibles per a protegir l’ocupació, sostindre les empreses i mantindre viva l’economia”.

“Hem mobilitzat una quantitat ingent de recursos propis, perquè teníem clar que calia actuar”, ha explicat la consellera, qui ha recordat que esta actuació s’ha realitzat sense el suport del Govern central, “que ha prioritzat el deute davant de la cooperació i el suport real”, però a pesar d’això “sabíem des de la Generalitat que la liquiditat era la base de la reconstrucció econòmica i que cada dia comptava per a garantir l’estabilitat d’empreses i treballadors”.

SAV és una empresa de servicis fundada en 1900 que desenrotlla la seua activitat en l’àmbit del medi ambient, des de la neteja d’espais públics i privats i la gestió integral dels residus fins al manteniment d’instal·lacions depuradores d’aigües i jardins. Actualment presta els seus servicis en la Comunitat Valenciana, Catalunya, La Rioja, Castella-la Manxa, Andalusia, Aragó, Navarra, País Basc, Múrcia, Galícia, Astúries, Extremadura, Balears i Madrid.

El Premi Mamprenedor de l’Any, promogut per EY en col·laboració amb IESE, celebra enguany la seua 29 edició a Espanya. Estos premis, que van nàixer fa 39 anys als Estats Units, tenen com a objectiu reconéixer els empresaris, promotors i gestors del seu propi negoci que, amb el seu encert i generositat, contribuïxen a crear riquesa i ocupació en la societat.

Fecha: 12/11/2025